《闻蝉赋别送李古冲吏部》
明代·陈达

珠宫擅虚敞，灌木饶萧森。萝萦古洞匝，不受烦暑侵。

有客远行古，于焉洗尘襟。暌违宁足道，宛如辰与参。

壶觞甫交错，清风遗好音。悠扬重凄恻，对此谁能任。

缅怀物理微，高洁谐夙心。晓吸沆瀣零，暮止松桂阴。

飞鸣亦自适，伺者徒相寻。因之深有感，聊以调吾琴。

愿君崇令德，嗤彼泽畔吟。勋业方肇兹，伫立还朝簪。